
Kapittel 1

Dyrene blir pint, tenkte Aina og kikket opp på himmelhvelvingens ene stjerne. Meningsløs seigpining. Hun senket blikket og så silhuetten av farmen der fremme.

Hvor pokker var det blitt av Erik? Hun så på klokka. Ett minutt over elleve. De skulle ha møttes her ved den store eika for tjue minutter siden. Faen ta Erik. Hun strøk stammen og kneppet militærjakka. Kamuflasje er viktig, tenkte hun. Erik er viktigere.

Stanken av dyrefôr forsterket brekningsfølelsen. Hun hadde sneket seg over jordet, og nå kunne hun tydelig se den rødmalte låven. Hjertet slo hardt og taktfast. Aina var helt sikker på at hun hadde unngått å sette støvlene i de spredte snøflekkene. Og strekningen som gjensto mellom henne og bygningen så ut til å være bar. Skal jeg gå inn alene? For pokker, Aina. Hundrevis av dyr blir pint, og om ikke du gjør noe, vil ingen andre gjøre noe heller. Hun surret skjerfet rundt ansiktet og tenkte at hun sikkert så ut som en av skurkene i westernfilmene som Erik pleide å se.

Klokka hadde bikket midnatt. Fortsatt ingen Erik. Dette var krig. Geriljakrig. To soldater inn, to soldater ut, som Erik pleide å si. Ikke én og ikke tre. To. Kulden krøp som herdet stål nedover ryggsøyla. Hun stakk hånda ned i bukselomma. Tom. Selvfølgelig var den tom. Ingen mobil. Ingen nøkler. Ikke noe som kunne legitimere henne. Om den satans dyreplageren av en bonde skulle komme til å få fatt i henne, skulle han ikke vite hvem han hadde. «Ingen verifiserbare objekt, det er en ordre.» Eriks ordre.

Aina gikk mot bygningen. Hun visste at det hun nå skulle gjøre ikke var humant. Hun skulle bryte seg inn i låven og slippe ut hundrevis av dyr som ikke hadde sjanse til å klare seg i det fri. Temperaturen ville de tåle. Stakkarene som sto der inne klumpet sammen som overkokt ris, var rustet for kulde. Mars måned på Jæren var ikke akkurat Antarktis. Selvfølgelig ville de tåle kulden. Hun skar en grimase. Det var jo nettopp på grunn av pelsen sin at de sto her. Nei, de ville nok sulte i hjel. Hvert fall de som ikke ble fanget i løpet av de nærmeste dagene. Noen ville sikkert bli overkjørt, men … Hun merket at lissen på den ene støvelen hadde gått opp og satte seg på huk. Men til syvende og sist ville de fleste dyrene havne tilbake til sine respektive bur og alt ville være som før. Hun reiste seg og gikk videre.

Låven var brukbart belyst. Gatelykter sto langs hele fasaden og videre ned langs grusveien mot bolighuset som sto nedenfor. Huset var heldigvis mørklagt. Ikke pokker om hun hadde fortsatt denne aksjonen alene om farmeren der nede hadde vært våken.

For disse dyrene ville det ikke komme noe godt ut av nattas aksjon. Tvert imot. Når hun åpnet dørene til burene deres, ville det ikke komme til å skape annet enn forvirring. Dette var ikke Hollywood. Dette var ikke Free Willy. Nei, her var det ingen velregisserte scener i vente. Mer som Keikos siste dager i en norsk fjord. Og når hun kom til å åpne den store skyvedøra og slippe inn frisk luft, vind, vær og kulde over disse skapningene … Disse dyrene som knapt hadde sett annet enn netting, vegger og tak. De som hadde levd hele livene sine som insekter i syltetøyglass. Nei, dette ville bli panikk. Kaos. Hun hadde sett det flere ganger tidligere, og hun kom til å se det mange ganger i årene som kom. Men det var nødvendig. Hun stappet en snus under leppa. Visst pokker var det nødvendig. Om politikerne skulle komme seg ut av vinterdvalen, var noen nødt til å vekke dem. Og disse aksjonene kunne gjøre nettopp det.

Lokalavisene pleide å vise både bilder og ord fra bonden som hadde lidd dette forferdelige tapet, og … Hun stanset. Frøs. Det skittengule lyset som sivet ut av det nærmeste vinduet hadde blitt skygget av noe. Noe hadde brutt lyset et øyeblikk. Eller hadde det det? Et stort tre sto foran bygningen og kastet skygger på bakken og fasaden. Kanskje det var treet som hadde spilt henne et puss? Hun gned øynene med strikkehansken, blunket og stirret. Hun lot blikket gli over alle de fem vinduene som satt et godt stykke oppe på veggen. Stirret på en jevn, uavbrutt strøm av lys. Nei, tenkte hun. Du er bare skvetten. Det har du alltid vært, og det kommer du alltid til å være. Og det blir da ikke bedre av at jeg er her alene. Hvor var det blitt av ham, tro? Kanskje bilen hans hadde streiket igjen? Det var sikkert det som var grunnen. Hun dro ned glidelåsen og fisket ut smykkets anheng. En sølvblinkende plate med en inngravert A+. Blodtypen hennes. Eriks idé. Hun strøk tommelen over flata. Erik hadde sagt at alle soldater bar dødsmerke. Hun skjønte ikke helt vitsen. Han hadde da sagt at de kunne kommet til å bli skadet under en av disse aksjonene. Hun trodde ikke døyten på det. Nei. Hun snek seg de siste meterne bort til bygget. Nei, hun trodde vel mer det var ment som et bidrag til denne utrustningen de bar. De var tross alt soldater. Geriljakrigere. Hun gikk bort til døra og tente lommelykta. Den store, rustne hengelåsen hang i beslaget. Den som hun og Erik hadde vært og studert for et par netter siden. Hun fisket den lille, batteridrevne kutteren opp av lomma, gløttet ned mot huset og satte bladet mot stålet.

Stanken slo mot henne. Hun la skulderen mot døra og presset den igjen etter seg. Hun hadde fortsatt ikke hørt en lyd fra dyrene. Egentlig litt rart, men … En slik stank kunne en simpelthen ikke bli vant til. Ikke faen. Hun smilte og tenkte at det var topp at disse farmerjævlene måtte jobbe i denne dritten.

Hun snudde seg og ble stående med ryggen mot veggen. En lang rekke lamper hang ned fra taket og gav fra seg en dus belysning. Omtrent som måneskinnet utenfor, tenkte hun og senket blikket. Burene sto vegg i vegg. Stablet oppå hverandre. Etasje etter etasje. Herregud, tenkte hun. Ikke hundrevis. Tusenvis. Og i hvert bur var det en rev. Sovende rever, så det ut til.

Aina bestemte seg for å starte i den enden hun hadde kommet inn. Hun gikk bort til det nærmeste buret og kikket inn på reven. Den kikket tilbake med store øyner, men gav ikke fra seg en lyd. Som om hele flokken skulle ha vært neddopet, tenkte hun. Blir vel apatisk av et slikt liv. Hvem hadde ikke blitt det? Hun flyttet blikket fra øynene til burets dør og vippet opp låsehempa. Hun skulle slippe ut hver en stakkar. Hun skulle fylle hele låven med dem, og da det var gjort, skulle hun åpne den store døra og la dem gå.

Et metallisk pling klang bak henne. Aina slapp låsehempa og virvlet rundt. Hun kunne ikke se noe som helst. Hun fikk lykta opp av lomma og tente den. Støvet virvlet i lyskjegla etter hvert som hun lot den fare rundt i et sveipende, tilfeldig mønster. Hvite skyer fra dyrenes pust. Mørke vegger. Mørke skygger. Mørke tanker.

Hun hev etter pusten og spyttet ut snusen. «Faen ta!» skrek hun. Du er ikke tøff nok. Du innbiller deg ting. Hun stakk lykta tilbake i lomma, men lot den være tent. Aina Eriksen, det er på tide å bli voksen. Du kan ikke gjemme deg under dyna hver gang du tror det er et monster i rommet. Nå skal du slippe ut disse dyra og så skal du gå her i fra. Ikke løpe. Gå! Hun snudde seg mot buret igjen og rev opp døra. «Kom deg ut!» sa hun til reven. Reven greide så vidt å snu rumpa til henne i det trange buret.

Et nytt metallisk pling gikk av bak henne. «Ikke snu deg, Aina!» sa hun. For nå visste hun at det ikke var noe å snu seg for. Hva skulle det ha vært? Et monster? «Kom deg ut, Mikkel!»

Reven sto fortsatt med baken mot henne. Hun satte seg på huk og forsøkte å få grep om den. Nei, Erik hadde rett. Hun hadde alltid vært en pyse. Men denne natta kom til å bevise et og annet. Hun kom til å bevise ovenfor ham, og de andre i gruppa, at hun slettes ikke var noen pyse lenger. Og ikke minst, hun kom til å bevise ovenfor seg selv at dette var noe hun mestret. For natta var så og si aldri noe å være redd for. Natta var like trygg som dagen, bare så uendelig mye skumlere. «Flink bisk, mikkel,» sa hun til reven som bykset ut av buret. Natta var kanskje ikke like trygg som dagen inne i byen, men her … Her på landet var natta trygg.

To hender grep fatt i Aina. Den ene hånda tok tak i hestehalen og den andre grep tak i bukselinningen. Aina skrek idet hun ble løftet klar av bakken. Smertene skar som kvesset stål mot hodebunnen etter hvert som floke etter floke ble revet løs. «Slipp meg!» Hun ble kastet inn mot reveburet og ansiktet traff stålgitteret. Hodet eksploderte i lyd og smerte.

«Vaffel!» skrek en mannsstemme bak henne. «Pang! Vaffel!» Stemmen syntes munter. «Der fikk du deg en skikkelig vaffel!» Hun stirret og stirret, men kunne ikke se. «Nei,» fortsatte mannen. «Jeg tviler på at du har hørt utrykket vaffel. Nei, du har nok ikke det. Du er kledd som en soldat, det skal du ha. Men du er ikke typen som slår meg som en. Du er vel en aktivist, tenker jeg. En dyreaktivist. Og dyreaktivister søker seg ikke inn i militæret. Jeg kan kjenne stanken av deg gjennom stanken.» Han lo igjen. «Jeg er soldat, vet du. Jeg har alltid vært soldat. Du er ikke soldat. Er ikke dere dyrevernere av typen kommunistrød? Eller tar jeg feil? Hva vet vel jeg? Jeg følger ikke så godt med på hva ungdommen driver med lenger.»

Aina forsøkte å si noe. Hun åpnet munnen, men ikke annet enn blod rant ut. «Vi pleide å si vaffel i militæret. Det er et utrykk for idioter som ikke kan oppføre seg. Et MP-utrykk. Du vet når folk blir plukket opp på byen og kastet bak i MP-bilen. Høyrøstede, fulle guttunger kan være en plage, vet du. Og når MP-en bak rattet har fått nok, roper han ‘vaffel’ og tråkker på bremsen. Dritten flyr i gitteret som ei kråke i høyspentledningen, akkurat som deg.»

«Slipp … Slipp meg!»

Han lo. «Du skulle sett deg selv nå. Du minner meg om rottene jeg fanger her. Store som katter, de beista. Og … Ja, du kan tenke deg. Rottefellene fra Felleskjøpet er ikke dimensjonert for disse smådjevlene som koser seg med dyrefôr døgnet rundt. Er du med meg så langt?» Hun blunket og blunket. Synet kom gradvis tilbake. «Nei, fellene dreper ikke disse rottene. Ikke med det samme. Og de skriker … Gud som de skriker. Og de vrikker og vrir seg. Som om de blåser den siste lufta ut av de miserable livene sine.»

«Jeg får ikke puste.»

«Men snakke kan du? Man trenger da luft for å snakke, gjør man ikke? Kanskje du skulle brukt lufta til å puste i stedet? En ting vet jeg hvert fall: Du skulle ikke ha kommet hit. Kanskje du innser det nå? Dyrene har det helt fint, de.» Hun forsøkte å flytte på seg. Han satte foten på ryggen hennes. «Bli liggende! Jeg har ventet på deg … Ventet på dere. Satt opp fella for dere. Hvor er makkeren din?»

«Han … Jeg kom alene.»

«Jeg vet det. Og jeg vet også at du og en guttunge var her og studerte låsen min for et par netter siden. Hvor er taperen?»

«Jeg vet ikke. Han kom ikke når han skulle.»

«Jeg tror deg ikke, men det spiller vel heller ingen rolle.»

Hun forsøkte å rykke seg løs, men han holdt henne fast. «Buret er visst ikke stort nok til tisper som deg.» Han lo. «Du har gjort noe straffbart i natt, og straffbare handlinger skal som kjent straffes.»


Kapittel 2

Gunnar Rommetveit sto foran akvariet. Om rommet han sto i hadde hatt vindu mot nord, ville han kunne sett ut over Byfjorden. Og om rommet hadde hatt vindu mot syd, ville han kunnet sett Stavanger konserthus, Gamlebyen, Vågen og Sentrum. Men dette rommet hadde selvsagt ikke vinduer. Og om det så hadde hatt all verdens vinduer, ville han verken sett til nord eller syd. Bare rett frem (mot øst). Den enorme glassflata som reiste seg foran ham var størst i sitt slag i hele Nord-Europa. Faktisk drøyt to hundre kvadratmeter. Jeg greide det, tenkte han og gikk opp et par trappetrinn, slik at han fikk bedre oversikt. Jeg greide det de sa var umulig.

Hammerhaien svømte oppover langs glasset. Den viste buken. Hvitglinsende med sorte, spredte flekker. Som en nazi-Tiger-tanks på jakt i vinterland, tenkte han. Sphyrna lewini, akvariets ubestridte juvel. En fullkommen drapsmaskin med øynene plassert slik at de dekket trehundre og seksti grader. En fiende eller et bytte ville oppdages uansett vinkel. En egenskap han gjerne selv skulle vært i besittelse av, da kampen om dette bygget gikk på sitt varmeste i bystyresalen.

Han smilte og så at haien pilte inn i tunnelen som gikk tvers gjennom korallrevets rygg. Han hadde ikke tallet på hvor mange ganger han hadde vært i København for å studere deres stolthet. Han trakk pusten. Den Blå Planet hadde et fantastisk eksemplar. De hadde faktisk fire hammerhaier. Men nå hadde Stavangers nye attraksjon, Ocean World, Europas største og vakreste hammerhai. Én er bedre enn hundre, tenkte han. Så lenge den ene oksen tramper hardere enn de andres. Nå var det danskene som måtte komme til Stavanger.

Helt uvirkelig hva vi har fått til, tenkte han og satte seg på rad åtte. Om tre dager var det offisiell åpning for Ocean World. Salen han nå satt i, ville være stappfull. Salen kunne best sammenlignes med en kinosal. En toppmoderne kinosal. Ikke slitt og flat som SF-Kinos hovedsal her i byen. Nei, denne var bratt. Bratt som enkelte av de fotballstadionene han hadde vært på i England. Bratt og supermoderne. Han la hodet bakover og kikket opp i den mørke himlingen der 1492 spotlights skinte. Gunnar hadde selv bestemt antallet. 1492, året da Christopher Columbus oppdaget «den nye verden.» Han smilte ved tanken på hvor forbannet formannen for elektrikerne hadde blitt. Den opprinnelige planen hadde vært å montere cirka en femtedel så mange spotlights så vidt han husket. En kunne vel muligens ikke forvente at en elektriker skulle se symbolikken. Og sant og si så han ikke lenger noe symbolikk selv heller. Men sitter en på pengesekken, sitter en bak rattet. Slik er det bare.

Onde penner i Stavanger Aftenblad hadde allerede døpt Ocean World om til Oil World. Han gav faen. Gunnar Rommetveit var ikke en mann som lot seg påvirke av slikt. Selvfølgelig hadde prosjektet vært avhengig av lokale investorer. Men uansett var dette byens eiendom, og Stavanger kommune hadde bladd opp langt mer enn det som var forventet.

«Du ringte meg!»

Vegard Gran sto i døra. En av akvariets mange servicemenn. «Hei! Ja, kan du dimme belysningen helt ned?»

«Nå?»

«Ja. Og supert om du belyser akvariet fullt. Forestillingen begynner om …» Han så på klokka.

«Om tjue minutter.»

Jusskolen hadde lært Gunnar et og annet. Den hadde lært ham å jobbe hardt. At struktur og målrettet arbeid var det eneste som førte frem. At eksamen ikke kunne besvares etter noen få ukers panikklesing. Nei … Han sukket. Han hadde lært at hundrevis av timer måtte legges inn for å nå målet. Og skolen hadde sist og ikke minst lært ham at juss ikke var noe for ham. Hvert fall ikke å arbeide som forsvarsadvokat. Nei, for ham gav det ikke tilfredshet å forsvare kjeltringer. Klientsamtaler. Time etter time med forklaringer på hvorfor livene deres hadde blitt som de var blitt. Forklaringen på hvorfor de nå satt bak låste dører og snakket med advokaten sin. Med ham. Hvordan en kjede av uheldige hendelser hadde ført dem dit. Uflaks, gitt. Og den samme banale logikken brukte de når de beskrev en bror, en søster eller en onkel som hadde greid seg bra her i livet. En rekke av heldige hendelser for de suksessrike. Noen hadde simpelthen bare flaks. Nei, tenkte han og stirret på den fargerike stimen. Det gikk ikke an å bruke opp livet sitt på slikt. Ikke for ham i hvert fall. Og derfor hadde dette prosjektet vært redningen for ham. Jobben som advokat hadde gitt ham én ting som han verdsatte: Penger. Masse, masse penger. Og med penger kom frihet. Frihet til å gjøre hva pokker en ville. Og for ham var hva pokker en ville å reise. Hvert fall hadde det vært det i starten. Reise på lange, innholdsrike ferier sammen med Ole. Og etter hvert var New York og Sydney byttet ut med Key West og Sharm el-Sheikh. Storbyliv, kunst og arkitektur var blitt byttet ut med glassklart vann, korallrev og dykkermaske.

Stimen styrte mot overflata. Som om fiskene fornemmet hva som var i vente, tenkte han. Han hadde ingen utdannelse som marinbiolog. Flere i styret hadde hatt innvending mot nettopp hans manglende formelle utdannelse. De hadde ment at alle faglige avgjørelser burde, nei skulle, fattes av faglig kvalifiserte personer. Han bet seg i leppa. Det fantes ikke et menneske i dette landet som kunne noe i nærheten av ham selv angående marinbiologi. Hvert fall ikke om en satte opp Stillehavet som pensum. Hvem andre kunne liste opp alle verdens giftige sjøslanger etter hvor giftige de var? Gi dem latinske navn og hvor mange milliliter som skulle til for å ta livet av en fullvoksen hest? Hvem andre i Norge kunne det? Han hadde lest seg opp på det som var verdt å vite. Han hadde kuttet ut advokatjobben og entret byens politiske arena med ett mål for øyet. Han hadde vært pådriveren for at Stavanger skulle bygge dette akvariet. Det var ham som hadde hatt ideen og det var han som hadde satt ideen ut i live.

En djevelrokke fløy forbi glasset på brede vinger. Gran hadde stilt inn lyset perfekt, og det å sitte her mutters alene føltes … Det var som om han hadde senket seg ned i en bit av Stillehavet. Som om han hadde fått egenskapene til karakterene i filmperlen The Abyss. Som han nå kunne puste under vann. Han hadde stengt resten av verden ute, og nå var det bare ham og dem. Drøyt tre tonn med eksplosive og eksotiske skapninger på den ene siden av glasset og en skarp og sofistikert skapning på knapt åtti kilo på den andre siden. Han smilte og stakk hånda i innerlomma. Sigaren lå der.

Det hadde vært en lang og trøttende diskusjon om hvilken profil dette akvariet skulle ha. Det hadde nesten vært like mange meninger som det var folk, og på et tidspunkt hadde han trodd at han ikke kom til å vinne frem. Det fantes sterke personligheter som hadde argumentert for at hovedattraksjonen, akvariet han satt foran nå, skulle inneholde atlanterhavsfisk. «En bit av Nordsjøen,» som styrelederen så fint hadde formulert seg. Skulle nesten tro at idioten hadde en fortid i Freia, tenkte han. Han hadde bedt dem om å våkne opp. Noe de etter hvert hadde gjort. Men ikke før han kom med en trussel. Ikke før han hadde sagt at han kom til å trekke seg fra hele dritten, om forslaget om å fylle livsverket hans med norsk fiskesuppe ble stående. Norsk fiskesuppe kan som kjent nytes i Bergen. Eller i Ålesund. Nei, her var det det ekstraordinære som gjaldt. Det dødelige og det vakre.

Gunnar tente sigaren og blåste ut røyken i små porsjoner. Gran hadde sagt at han kunne fyre denne sigaren med trygghet. Sprinkleranlegget, som visstnok slukte bortimot hundre liter i sekundet, ble ikke utløst av røyk. Nei, det var temperaturfølere som sparket dysene i gang. Ergo kunne han nyte sigaren uten å risikere å bli våt. Den eneste sigaren som noen sinne kom til å bli nytt i dette rommet. Han la føttene i kryss og kikket på klokka. Om ni minutter ventet en urpremiere som bare han selv, Ole og Gran var delaktig i. Sigaren smakte søtt.

Ole lå i akvariets overflate. Han var ikledd fullt froskemannsutstyr. I den ene hånda holdt han et stort nett fylt med makrell, sild og akkar. Revhaiene, hvittipphaiene og hammerhaien svømte i hurtigere og hurtigere sirkler i midten av akvariet. Stimer av fargerik fisk bølget opp mot overflata og sultne munner dro godbiter ut av nettet.

Gunnar pattet på sigaren og vinket til Ole, som nå lå midt i vannet og delte ut med raushet som om han var julenissen. Nettopp noe de kom til å gjøre i førjulstiden. Da skulle akvariets dykkere ikle seg nissedrakt og dele ut fiskens presanger mens barna hylte av glede og sa til mamma eller pappa at de måtte kjøpe mer brus, godteri og popkorn. Disse barna kom til å gi Gunnar en velsignet jul. Og Gunnar kom til å gi barna en velsignet jul. Det kom til å bli så gøy. Det kom til å bli så innbringende.

«Ned!» ropte Gunnar til Ole. Ole så på ham med store øyner og spyttet ut en serie av sølvblinkende bobler. «Ned til bunnen!» Gunnar reiste seg og gestikulerte. Han pekte ned med tommelen og Ole forsto. Han satte seg igjen og kakket av grå aske på biten av aluminiumsfolie. Ikke pokker om han skulle etterlate seg spor. Akvariet kom til å syde av gjester året rundt. Årstidene ville naturligvis ha innvirkning på antall besøkende som i alle bransjer, men … Han gledet seg. Han gledet seg til tiden inn mot første november da lyssetting og diverse slimete monstre skulle forvandle dette harmoniske stedet til en skummel Halloween-hule. Og han gledet seg til julenisser, til påskekyllinger, og til …

«Snart ferdig?» ropte Gran fra døråpningen.

«Nei! Jeg ringer deg!» Han gledet seg til alt. Og aller mest gledet han seg til å ta med seg prominente gjester til restauranten i andre etasje. Til sene kvelder med gode samtaler og noen glass i baren. Dette var et cruiseskip og han var kapteinen.

Dette gikk fint, tenkte Gunnar der han så Ole flyte like over hvit sand, omringet av fisker og haier. Han lo og tok et trekk. Ole var nesten borte i trengselen fra den sultne stimen. Det kunne umulig være noe særlig igjen av maten. Han var sikker på det, selv om han ikke kunne se snurten av nettet. Festen var snart over, og det hadde vært en vellykket fest. Han rullet sigargloa mot aluminiumsfolien, fikk slukket den og pakket den inn. En vellykket fest både for de med gjeller og de med lunger.

Det blinket innenfra akvariet. Et skarpt, kort blink etterfulgt av et tordenskrall. Gunnars øyner blinket også. Han hadde ikke brillene på i dag. Idioten av en butikksjef i Synsam i Kirkegaten hadde levert den nye innfatningen i rødt. Følgelig hadde han linser på. Øyner som nå blinket og blinket mens hjernen forsøkte å prosessere observasjonene den nå gjorde seg. Men selv ikke en hjerne som var i stand til å lære seg alle verdens sjøslanger til fingerspissene, greide å ta innover seg det som øynene nå registrerte. Vannet kastet seg frem og tilbake og boblet og sydet og kokte. Tankene skjøt tilbake til en gang han hadde vært syk. «Drikk dette i én stor slurk, Gunnar,» hadde moren hans sagt og sluppet Dispril-tabletten i vannglasset. Han stirret på tabletten i glasset som kokte i hvitt. Moren rufset ham i håret. «Du er syk, gutten min, drikk opp.» Han stirret inn i akvariet. Blå harmoni gikk over til hvitt inferno. Ole og fiskene forsvant. Hva i …? Han var i ferd med å få et anfall. Eller en form for akutt galskap. Disse linsene … Linser kan ikke erstatte briller! Det blinket en gang til. Drønnet. Boom! Vannet freste. Noe blått la seg inn mot glasset. En papegøyefisk. Den lå med buken i været. Død.

Gunnars kjeve mistet all kraft og han stirret og stirret med munnen på vidt gap som en gammeldags nøtteknekker-nisse. En svart strek tegnet seg på glasset foran ham. Som om noen hadde kastet en dråpe blekk. Blekk som på magisk vis bare økte og økte etter hvert som svarte greiner skjøt seg ut. Bortover. Nedover. Oppover. Utover.

Gunnar sto oppreist idet glasset eksploderte foran ham. Tolv millioner liter sjøvann, tre tusen kilo fiskekjøtt, steiner, sand, planter, skalldyr, blekkspruter og koraller veltet ut i rommet i et drønn. «Fy f …!» greide han å skrike før hans kjære, lille bit av Stillehavet grep ham i føttene som fangarmene til en blekksprut og slo ham ned i rad ni.

